<classify> MKUU wa Wilaya ya Chamwino, Vumilia Nyamoga amemuweka katika wakati mgumu Hakimu wa Mahakama ya Mwanzo ya Makangwa, Shaban Msumi na kumtaka ajitafakari, kwani ameonesha hatoshi. Nyamoga alitoa kauli hiyo juzi kwenye semina ya wadau wa kupinga mimba za utotoni, ambayo iliratibiwa la Shirika la WOWAP na kukutanisha na vyombo vya ulinzi, watendaji, madiwani, walimu wakuu na mahakimu.Katika semina hiyo, malalamiko ya watendaji na wananchi yalielekezwa kwa Msumi, wakidai kuwa amekuwa akipindisha sheria kwa makusudi kwenye kesi anazoziendesha.Alitoa mfano wa kesi mbili za ubakaji ambazo alizitolea maamuzi wakati Mahakama yake haina uwezo. Hata hiyo, Nyamonga alitoa nafasi kwa Hakimu Msimu kujitetea, ambapo alikieleza kikao kuwa kesi alizozitolea hukumu, hazina uhusiano na ubakaji, bali zinahusu kumchelewesha mwanafunzi masomo.Alisema alitoa uamuzi baada ya mtuhumiwa kukiri kumtorosha na kuishi naye kinyumba mwanafunzi wa darasa la tano, hivyo kumtoza faini ya Sh 200,000. Lakini, maelezo hayo hayakumridhisha Mkuu huyo wa Wilaya.Nyamoga alisema mimba za utotoni ni tatizo kubwa katika wilaya yake na linahitaji ushirikiano katika kulitatua. Alisema inashangaza kuona kuwa vyombo ambavyo vinatakiwa kusaidia katika mapambano hayo, watendaji wake wanachukua rushwa.Ofisa Ustawi wa Jamii Wilaya ya Chamwino, Faraja Maduhu alielekeza lawama zake kwa hakimu huyo na kudai kuwa kesi alizoziendesha zilikiuka Sheria ya Mtoto.  <topic>: KITAIFA 